<classify> WIZARA ya Ujenzi, Uchukuzi na Mawasiliano imetakiwa kushirikiana na Wizara ya Fedha na Mipango kuhakikisha madai ya kiasi cha zaidi ya Sh bilioni 31 ambazo Wakala wa Ufundi na Umeme TEMESA unadai taasisi za serikali na wizara ili yalipwe kwa wakati. Kutolipwa kwa wakati kwa fedha hizo kunanyongonyesha uwezo wa wakala huo kutoa huruduma zilizo bora na za kasi. Kauli hiyo imetolewa na Mwenyekiti wa Kamati ya Kudumu ya Bunge ya Miundombinu, Selemani Kakoso mjini Dodoma baada ya kupokea taarifa ya utekelezaji wa majukumu ya wakala huo.Septemba 25, mwaka huu, Waziri wa Ujenzi, Uchukuzi na Mawasiliano, Isack Kamwelwe akizindua rasmi Bodi ya Ushauri ya Temesa jijini Dar es Salaam, alisema madeni ambayo inazidai taasisi za umma na wizara, wizara yake imekwishawasilisha barua Wizara ya Fedha na Mipango ya kuomba deni la Sh bilioni 19.7 lilipwe mara moja na Hazina, akisisitiza hatua hiyo itasaidia siyo tu kujiimarisha, bali pia kulipa madeni ya wazabuni wanaoidai.Pamoja na agizo hilo, Mwenyekiti Kakoso pia amesisitiza wakala kujipanga na kutekeleza kwa vitendo mipango wali yoianzisha badala ya kuishia kwenye makaratasi.Kamati imepaza sauti na fedha za kutosha mmeshapewa sasa mfanye kazi kwani hatuhitaji mipango mizuri ya makaratasi bali tunataka vitendo, alisisitiza. Septemba mwaka huu, Wizara ya Ujenzi Uchukuzi na Mawasiliano kupitia Katibu Mkuu na Temesa walisaini mkataba wa utendaji kazi wa wakala huo ambao ndani yake ipo miradi yenye thamani ya Sh bilioni 66.5 itakayotekelezwa na Temesa katika mwaka huu wa fedha 20192020.Kati ya fedha hizo, wizara imetoa kiasi cha Sh bilioni 22.6 ili kusaidia mchakato huo. Katika kikao cha bajeti, serikali iliuchukua hatua na juhudi za makusudi kuiboresha Temesa kwa kuongeza bajeti ya Wizara ya Huduma za Ufundi kutoka Sh bilioni 17.5 hadi kufikia Sh bilioni 53.1. Kufikia Septemba 25, mwaka huu, wizara ilisema tayari imekwishatoa fedha kiasi cha Sh bilioni 12.5 kwa ajili ya kutekeleza maboresho hayo.Awali akitoa taarifa ya utekelezaji wa wakala huo kwa kipindi cha mwaka wa fedha 201819, Naibu Waziri wa Ujenzi, Elias Kwandikwa, aliwaeleza wajumbe wa kamati hiyo kuwa Temesa ilifanikiwa kukusanya mapato ya kiasi cha zaidi ya Sh bilioni 58 kutoka vyanzo vyake vya ndani vya mapato na ruzuku ya serikali.  <topic>: kitaifa 